Liquor: মদ খেয়ে ঘুমিয়ে পড়ুন, ঘর থেকে বের হবেন না, পরামর্শ বিহারের প্রাক্তন মুখ্যমন্ত্রীর

পাটনা: রাজ্যে নিষিদ্ধ মদ (Bihar Liquor Ban)৷ তাতে কী? বড় বড় বাবুদের জন্য রাত ১০টার পর পাল্টে যায় নিয়ম৷ খুলে যায় তাঁদের নিজস্ব ‘বার কাউন্টার’৷ শুরু হয় দেদার মদ্যপান৷ আর অন্যদিকে এক চুমুক মদে গলা ভেজানোর জন্য হা-হুতাশ করেন গরিব সুরাপ্রেমীরা৷ ওই গরিব সুরাপ্রেমীদের জ্ঞানচক্ষু খুলে দিলেন বিহারের প্রাক্তন মুখ্যমন্ত্রী জিতেন রাম মাঝি (Ex Bihar CM Jiten Ram Majhi)৷ বাবুদের দেখে তাঁদের ‘অনুপ্রাণিত’ হওয়ার পরামর্শ দেন তিনি৷ বলেন, ‘রাত ১০টার পর বিহারের সব ধনীরা মদ্যপান করেন৷ তাঁদের দেখে গরিবদের শেখা উচিত৷’

বিহারের নীতীশ কুমার সরকারের জোটসঙ্গী হাম পার্টির সুপ্রিমো জিতেন রাম মাঝি৷ সেই তিনি আরও একবার সরকারের কাছে রাজ্যের মদ নিষিদ্ধকরণ নীতি সংশোধন করার দাবি জানান৷ কয়েক বছর আগে রাজ্যে মদ নিষিদ্ধ করে বিহারকে ড্রাই স্ট্রেট ঘোষণা করেন নীতীশ কুমার ৷ তা সত্ত্বেও ফাঁক গলে রাজ্যে দেদার মদ বিক্রি হয় বলে অভিযোগ বিরোধীদের৷ এমনকী সমাজের উচ্চস্তরের মানুষ, আমলা, পুলিশ সুপার, ডাক্তার, ইঞ্জিনিয়াররাও জানেন, কোথায় এবং কার কাছে গেলে মিলবে মদের বোতল৷ অন্তত জিতেন রাম মাঝির মন্তব্যে সেটাই পরিষ্কার৷

ঠিক কী বলেছেন হাম সুপ্রিমো? তিনি বলেছেন, ‘আইএএস, আইপিএস, বিচারক, বিচারপতি, ডাক্তার, ইঞ্জিনিয়ার, মন্ত্রী, বিধায়ক এবং রাজ্যের সব ধনী লোকেরা রাত ১০টার পর মদ্যপান করেন৷ গরিবদের এসব শেখা উচিত৷’ তাঁর পরামর্শ, মদ খান৷ তবে অবশ্যই লিমিট বুঝে৷ মদ খেয়ে বাইরে একদমই বেরনো যাবে না৷

আরও পড়ুন: মদ ছাড়াতে শিকলে বেঁধে বসিয়ে রাখা হল গৃহকর্তাকে

জিতেন রাম মাঝির মন্তব্য বিতর্কের ঝড় তুললেও তাঁর অনুগামীদের কথায়, ঘুরিয়ে তিনি রাজ্যের মদ নিষিদ্ধকরণ নীতিকেই কটাক্ষ করেছেন৷ ড্রাই স্টেট হওয়া সত্ত্বেও নজরদারিতে পুলিশ-প্রশাসনের ঢিলেমির কারণে সমাজের একস্তরের মানুষের কাছে পৌঁছে যাচ্ছে মদ৷ প্রভাবশালী হওয়ায় তাঁদের কেউ কিছু বলে না৷ কিন্তু নিয়ম ভঙ্গের জন্য গরিবদের ধরে নিয়ে যায় পুলিশ৷ জিতেন রাম মাঝি বোঝাতে চেয়েছেন, নিয়ম ভাঙার জন্য আগে উচ্চবিত্তদের ধরা হোক৷